Document ID: /roh_data/filtered/fineweb-2-filterrobots_roh.jsonl.gz/63816

Gist curt avant la fusiun a la vischnanca da Scuol aveva la vischnanca da Sent dà il 2014 glisch verda a l’urna per in engrondiment da duas ulteriuras parcellas. Quatter onns pli tard ha lura era la regenza grischuna dà il consentiment a quella revisiun parziala.
Durant la planisaziun dal plan da quartier ha la vischnanca da Scuol però constatà ch'il provediment n’adempleschia betg a las prescripziuns actualas. In nov provediment d’aua per quella zona vegn a custar, tenor la vischnanca, radund 700’000 francs.
Per il president communal na stat la grondezza da quella zona betg en relaziun cun ils custs per la realisaziun. Perquai propona la suprastanza communala ussa da suttametter a la populaziun la revisiun da questa zona, propona però il medem mument da refusar quella.
Tgi che di A sto ussa era dir B
Da tut in auter avis è Georg Buchli da Sent. El ha manà plirs onns l’anteriura interpresa da fabrica Buchli. Sia firma aveva en quella zona da masteranza in deposit da material ed era fabritgà sin agens custs l’entira infrastructura basegnaivla. Per el èsi evident che Scuol sto ussa respectar la decisiun da l’anteriura vischnanca da Sent.
Quest cas è actualmain in cas giuridic e betg anc serrà giu.